b'\n_START_ARTICLE_\nU\xc4\x8dinek pove\xc4\x8dane prepustnosti in zadr\xc5\xbeevanja\n_START_PARAGRAPH_\nU\xc4\x8dinek pove\xc4\x8dane prepustnosti in zadr\xc5\xbeevanja ali u\xc4\x8dinek EPR (iz angle\xc5\xa1\xc4\x8dine enhanced permeability and retention) je lastnost molekul, kot so liposomi in makromolekule zdravil, da se zaradi dolo\xc4\x8dene velikosti bolj kopi\xc4\x8dijo v tumorskem tkivu kot pa v normalnih tkivih._NEWLINE_Razlog za to je dejstvo, da tumorske celice stimulirajo rast krvnih \xc5\xbeil (angiogenezo) zaradi potrebe po hitri rasti. Namre\xc4\x8d, pri tumorjih velikosti okoli 2-3 mm\xc2\xb3 postane izmenjava kisika, hranil in drugih snovi med tumorjem in njegovim okolje ote\xc5\xbeena, zato je za nemoteno rast potrebno razra\xc5\xa1\xc4\x8danje \xc5\xbeilja. Le-to se zelo razlikuje od normalnega, predvsem glede nepravilne strukture, visoke prepustnosti (permeabilnosti), kar je posledica \xc5\xa1tevilnih fenestracij velikosti od 100 nm do 2 \xce\xbcm, ter odsotnosti gladkomi\xc5\xa1i\xc4\x8dne plasti, receptorjev za angiotenzin II in/ali o\xc5\xbeiv\xc4\x8denja, zaradi \xc4\x8desar je svetlina (lumen) tumorskega \xc5\xbeilja v stanju stalne dilatacije (tj. so raz\xc5\xa1irjene), odtekanje limfe pa je ote\xc5\xbeeno, poleg tega pa k slednjemu prispeva \xc5\xa1e slaba razvitost limfnega o\xc5\xbeilja. Vsi na\xc5\xa1teti dejavniki prispevajo k nenormalni dinamiki transporta molekul in teko\xc4\x8din, natan\xc4\x8dneje k ekstravazaciji (izstop ali izliv telesnih teko\xc4\x8din) in zadr\xc5\xbeevanju le-tega na mestu tumorja. Na nizkomolekularne u\xc4\x8dinkovine u\xc4\x8dinek EPR ne deluje, saj slednje po vstopu v tumor hitro oddifundirajo nazaj v krvni obtok in se odstranijo skozi ledvice._NEWLINE_U\xc4\x8dinek EPR ima za medicino veliki pomen, saj ga lahko pri zdravljenju raka izkoristimo za pasivno ciljanje tumorskih celic. Z vklju\xc4\x8devanjem protitumorskih u\xc4\x8dinkovin (kot je doksorubicin) v nanodostavne sisteme (NS) (bodisi organskega izvora, kot so liposomi, bodisi anorganskega izvora, kot so zlate nanokapsule), se je tako mo\xc5\xbeno izogniti neza\xc5\xbeelenim posledicam kemoterapije, saj lahko zavarujemo u\xc4\x8dinkovine pred prezgodnjo razgradnjo, prepre\xc4\x8dimo prezgodnjo medsebojno delovanje u\xc4\x8dinkovine z okoljem, izbolj\xc5\xa1amo prodiranje (penetracijo) u\xc4\x8dinkovine v tumorsko tkivo, omogo\xc4\x8dimo nadzirano spro\xc5\xa1\xc4\x8danje u\xc4\x8dinkovine in izbolj\xc5\xa1amo dostavo u\xc4\x8dinkovin v celice.'